CELEX: 62020TN0391
Language: fi
Date: 2020-06-17 00:00:00
Title: Asia T-391/20: Kanne 17.6.2020 – Stena Line Scandinavia v. komissio

24.8.2020   
            
            
               FI
            
            
               Euroopan unionin virallinen lehti
            
            
               C 279/46
            
         
      Kanne 17.6.2020 – Stena Line Scandinavia v. komissio
      (Asia T-391/20)
      (2020/C 279/61)
      Oikeudenkäyntikieli: englanti
      
         Asianosaiset
      
      
         Kantaja: Stena Line Scandinavia AB (Göteborg, Ruotsi) (edustaja: asianajaja L. Sandberg-Mørch)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan komission 20.3.2020 antaman päätöksen, joka koskee Tanskan Femern A/S:lle maksamaa valtiontukea SA.39078 – 2019/C (ex 2014/N).
               
            
                  —
               
               
                  velvoittamaan komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kahteen kanneperusteeseen.
      
                  1)
               
               
                  Ensimmäinen kanneperuste, joka perustuu SEUT 107 artiklan 1 kohdan ja neuvoston asetuksen (EU) 2015/1589 (1) 1 artiklan d ja e alakohdan rikkomiseen sillä perusteella, että komissio luokitteli (i) kaikki rakentamisesta annetun lain nojalla myönnetyt valtiontakaukset ja valtion myöntämät lainat yhdeksi ad hoc -tueksi ja (ii) suunnittelusta annetun lain nojalla annetun pääomasijoituksen ja kaikki sen nojalla myönnetyt valtiontakaukset ja valtion myöntämät lainat toiseksi yhdeksi ad hoc -tueksi, vaikka jokaista valtion myöntämää lainaa ja valtiontakausta on pidettävä erillisenä ad hoc -tukitoimenpiteenä, josta on tehtävä ilmoitus komissiolle silloin, kun Femern A/S ja Tanskan viranomaiset sopivat kunkin valtion myöntämän lainan ja valtiontakauksen ehdoista.
               
            
                  2)
               
               
                  Toinen kanneperuste, joka perustuu komission tekemään SEUT 107 artiklan 3 kohdan b alakohdan ja Euroopan yhteistä etua koskevia tärkeitä hankkeita edistävästä valtiontuesta annetun tiedonannon rikkomiseen (2) sillä perusteella, että komissio teki oikeudellisia virheitä ja ilmeisiä arviointivirheitä katsoessaan, että tuki soveltuu sisämarkkinoille. Tämä kanneperuste jakautuu neljään alaperusteeseen:
                  
                              —
                           
                           
                              ensiksi kantaja väittää, että komissio teki virheen katsoessaan, että Fixed Link on Euroopan edun mukainen.
                           
                        
                              —
                           
                           
                              toiseksi väitetään, että komissio teki virheen katsoessaan, että tuki on tarpeellinen koska tuella ei ole kannustavaa vaikutusta eikä se täytä Euroopan yhteistä etua koskevia tärkeitä hankkeita edistävästä valtiontuesta annetussa tiedonannossa asetettuja vaihtoehtoista skenaariota ja vaihtoehtoisten hankkeiden olemassaoloa koskevia vaatimuksia. Komissio teki riidanalaisessa päätöksessä virheen myös siinä, että se käytti virheellisen matalaa sisäistä tuottoprosenttia, koska komissio laski sen hankkeen hyvin lyhyen 40 vuoden elinkaaren perusteella, mikä ei vastaa infrastruktuurin tosiasiallista elinkaarta eli ajanjaksoa, jonka kuluessa Femern A/S voi taloudellisesti hyödyntää Fixed Linkiä.
                           
                        
                              —
                           
                           
                              kolmanneksi kantaja väittää, että komissio teki virheen pitäessään tukea oikeasuhteisena, sillä tuella ei ole aikarajaa. Komissio teki myös useita ilmeisiä virheitä rahoitusvajeen arvioinnissa. Komissio käytti virheellisesti hankkeen hyvin lyhyttä elinkaarta, mistä seurasi, että kulujen osuus oli suurempi, kun sitä verrattiin Fixed Linkin toiminnasta saataviin tuloihin; komissio aliarvioi Femern A/S:n ennakoidut tulot ja yliarvioi ennakoidut kulut erityisesti siltä osin kuin se otti käyttökulut huomioon rahoitusvajeen laskennassa. Lopuksi komissio katsoi virheellisesti, että tukielementin muodosti Femern A/S:n Tanskan valtiolle maksama korko, vaikka sen takia, että yksityiset toimijat eivät olleet halukkaita sijoittamaan hankkeeseen ilman huomattavaa valtiontukea, tukielementin muodosti valtion myöntämien lainojen ja valtiontakausten kattamien lainasummien kokonaismäärä.
                           
                        
                              —
                           
                           
                              neljänneksi väitetään, että komissio teki virheen katsoessaan, että tuki ei vääristä kilpailua kohtuuttomasti, koska tuen seurauksena Femern A/S saa määräävän markkina-aseman merkityksellisillä markkinoilla, syntyy ylikapasiteettia ja Femern A/S voi käyttää kustannuksia alhaisempaa hinnoittelua. Komissio jätti huomiotta, että nämä negatiiviset vaikutukset ovat suuremmat kuin tuen aikaansaamat mahdolliset positiiviset vaikutukset.
                           
                        
            
         (1)  Euroopan unionin toiminnasta tehdyn sopimuksen 108 artiklan soveltamista koskevista yksityiskohtaisista säännöistä 13.7.2015 annettu neuvoston asetus (EU) 2015/1589 (EUVL 2015, L 248, s. 9).
      
         (2)  Euroopan yhteistä etua koskevia tärkeitä hankkeita edistävän valtiontuen sisämarkkinoille soveltuvuuden arviointiperusteista annettu komission tiedonanto (EUVL 2014, C 188, s. 4).